Early Years Project โครงการสนับสนุนศิลปิน ที่เปิดโอกาสให้อาร์ทิสต์รุ่นใหม่ฉายแสง
Ars Longa Vita Brevisศิลปะยืนยาว ชีวิตสั้นทุกวันนี้ ภาครัฐในหลายประเทศหันมาสนับสนุนวงการศิลปะอย่างจริงจัง พวกเขาเชื่อว่าศิลปะจะช่วยเยียวยา รักษา และสร้างความศิวิไลซ์ให้แก่บ้านเมืองได้ไม่ทางใดก็ทางหนึ่ง ยกตัวอย่างเช่น สิงคโปร์ ที่พยายามสร้างรากฐานทางวัฒนธรรมให้แก่ตนเอง สนับสนุนงานวรรณกรรมท้องถิ่นแก่นักเขียนรุ่นใหม่ เปิดพื้นที่ปล่อยของให้เหล่าคนมีของโชว์กันตามพื้นที่สาธารณะของเมือง ฮ่องกง เขตปกครองพิเศษของสาธารณรัฐประชาชนจีน ออกนโยบายอนุรักษ์ตึกเก่า พยายามเปลี่ยนตึกทรงคุณค่าเหล่านั้นให้กลายเป็นคอมมูนิตี้งานอาร์ต แม้แต่ไต้หวันเองก็ผุดมิวเซียม พร้อมงานดีๆ มาลงอย่างต่อเนื่อง ชวนให้ประชาชนออกมาชมงานศิลป์แทนการเที่ยวห้างสรรพสินค้าทั่วไปกลับมาดูที่บ้านเรา แม้รัฐบาลนี้จะไม่โดดเด่นในเรื่องการสนับสนุนงานศิลป์ แต่ก็มีโครงการดีๆ ผุดออกมาให้ชื่นใจกันบ้าง หนึ่งในนั้นคือ Early Years Project ของหอศิลปวัฒนธรรมกรุงเทพมหานคร (BACC) ซึ่งจัดต่อเนื่องมาเป็นปีที่ 4 แล้ว จากแผนทั้งหมด 5 ปี แต่ถึงจะจัดมานาน ก็ยังมีคนจำนวนไม่น้อยฉงนสงสัยว่า Early Years Project คืออะไร และดีอย่างไรต่อศิลปินรุ่นใหม่Early Years Project โครงการดีสำหรับศิลปินหน้าใหม่Early Years Project เป็นโครงการบ่มเพาะศิลปินที่อยู่ในช่วงเริ่มทำงาน มีจุดประสงค์เพื่อผลักดันศิลปินรุ่นใหม่ให้สามารถพัฒนาเส้นทางทั้งในไทยและต่างประเทศอย่างมีประสิทธิภาพ ศิลปินที่เข้าร่วมโครงการได้ จะต้องผ่านการเวิร์กช็อป เรียนรู้กระบวนการทำงานศิลป์แบบครบวงจร ตั้งแต่การสร้างสรรค์งาน การจัดแสดง การแลกเปลี่ยนประสบการณ์ การถูกวิพากษ์ถกเถียง วิจารณ์ในมุมมองที่หลากหลาย โดย BACC เป็นผู้ออกทุนให้ทั้งหมด ผลงานทั้งหมดจากผู้ร่วมโครงการจะถูกนำมาจัดแสดงยังหอศิลปวัฒนธรรมกรุงเทพมหานคร และถูกตัดสินโดยคณะกรรมการอีกครั้งให้เหลือเพียง 2 ชิ้น ศิลปินของทั้ง 2 ผลงานนี้จะได้รับทุนสนับสนุนการเดินทางของศิลปิน (Mobility Funding) และทุนศิลปินพำนัก (Residency Funding) ซึ่งถือว่าเป็นโอกาสครั้งใหญ่ของชีวิตเลยก็ว่าได้เมื่อใครๆ ก็เป็นศิลปินได้ แต่ยึดเป็นอาชีพนั้นคงมีน้อยเป็นหยิบมือ สิ่งที่บ้านเราขาดคือโอกาสอันดีที่ทำให้ศิลปินรุ่นใหม่สามารถฉายแสงได้ ซึ่งโครงการ Early Years Project ก็ตอบโจทย์ได้ดีตรงจุดนั้น ศิลปินในโครงการ Early Years Project #4 มีใครบ้างจากผลงานของศิลปินหน้าใหม่ที่ส่งเข้ามาคัดเลือกทั้งหมด ทาง BACC ได้คัดผู้เข้ารอบทั้งหมด 8 คน ได้แก่(ชื่อ เรียงตามหมายเลขจากซ้ายไปขวา แถวบน 1-4 แถวล่าง 5-8)1. กรธนัท พิพัฒน์ (2537 กรุงเทพมหานคร)ผลงาน: Capital Memorial2. จัน เพ็ญจันทร์ ลาซูส (2534 กรุงเทพมหานคร)ผลงาน: Eye your ears 3. เดชา ดีวิเศษ (2537 ชัยภูมิ)ผลงาน: DE CHA4. ทิวไพร บัวลอย (2536 สุราษฎร์ธานี)ผลงาน: I will always think of you fondly5. นัทธมน เปรมสำราญ (2536 สมุทรสาคร)ผลงาน: PART6. ปานวัตร เมืองมูล (2533 นครปฐม)ผลงาน: Identity (2019)7. วรวุฒิ ช้างทอง (2535 สมุทรปราการ)ผลงาน: DAY BARBER SHOP8. วิรดา บรรเจิดรุ่งขจร (2536 กรุงเทพมหานคร)ผลงาน: find me a house 2019 ประสบการณ์ การวิพากษ์ และเครือข่ายศิลปิน มักมีคำถามตามมาว่า การเข้าร่วม Early Years Project นั้นส่งผลดีต่อศิลปินอย่างไร อย่างที่กล่าวไปข้างต้น ศิลปินทุกคนที่ร่วมโครงการจะต้องร่วมเวิร์กช็อปผลิตงานศิลป์พร้อมจัดแสดง และถูกวิพากษ์จากบุคคลหลากหลายมุมมอง แน่นอนว่าการร่วมกิจกรรมเหล่านี้ย่อมสร้างประสบการณ์ทางอาชีพจริงให้เกิดขึ้น ทำให้ผู้เข้าร่วมทราบขั้นตอนการทำงานต่างๆ เปิดโลก สร้างแรงบันดาลใจ ทราบมุมมองใหม่ๆ จากผู้เชี่ยวชาญและนักวิชาการที่มีต่อผลงานตน ที่สำคัญคือสร้างเครือข่ายศิลปิน ทั้งรุ่นเล็ก รุ่นใหญ่ ต่อยอด ถักทอ ช่วยกันสร้างสายใยให้เป็นปึกแผ่น ฝ่ายผู้ชมก็ได้ชมผลงานสดใหม่จากศิลปินหน้าใหม่ๆ ไม่ใช่หน้าเดิมๆ ตามแผนเดิม Early Years Project จะทำต่อเนื่องทั้งหมด 5 ปี โดยปีนี้จัดเป็นปีที่ 4 ติดต่อกันแล้ว ใครที่สนใจอยากเข้าร่วมโครงการ ปีหน้ายังมีอีกแน่นอน เราแนะนำให้คุณลองไปศึกษาข้อมูลได้ที่แฟนเพจของ Early Years Project: www.facebook.com/EarlyYearsProject และอย่าลืมตามไปให้กำลังใจและดูผลงานของพวกเขาได้ ณ ห้องนิทรรศการหลัก ชั้น 7 หอศิลปวัฒนธรรมกรุงเทพมหานคร ตั้งแต่วันนี้จนถึง 28 กรกฎาคม 2562
Early Years Project เป็นโครงการบ่มเพาะศิลปินที่อยู่ในช่วงเริ่มทำงาน มีจุดประสงค์เพื่อผลักดันศิลปินรุ่นใหม่ให้สามารถพัฒนาเส้นทางทั้งในไทยและต่างประเทศอย่างมีประสิทธิภาพ โดย BACC เป็นผู้ออกทุนให้ทั้งหมด 